2. ปัจจัยความเสี่ยง

2.1 ความเสี่ยงทางด้านวัตถุดิบ

บริษัทฯ ประกอบธุรกิจผลิตและจำหน่ายบรรจุภัณฑ์พลาสติกประเภทอ่อนตัว (Flexible
Packaging) เพื่อใช้สำหรับบรรจุสินค้าบริโภคประเภทต่าง ๆ และขวดพีอีที (PET :
Polyethylene Terephthalate Bottle) เพื่อใช้สำหรับบรรจุน้ำดื่มและน้ำมันพืช
โดยวัตถุดิบหลักที่ใช้ในการผลิตบรรจุภัณฑ์พลาสติกประเภทอ่อนตัว (Flexible Packaging) ได้แก่
แผ่นฟิล์มพลาสติก และเม็ดพลาสติก ซึ่งบริษัทฯ ทำการสั่งซื้อจากภายในประเทศ 80%
และจากต่างประเทศประมาณ 20% ซึ่งได้แก่ ประเทศอินโดนีเซีย ประเทศเกาหลี ประเทศสิงคโปร์
และวัตถุดิบหลักที่ใช้ในการผลิตขวดพีอีที (PET : Polyethylene Terephthalate Bottle)
ได้แก่เม็ดพลาสติกพีอีที (PET) ซึ่งราคาของวัตถุดิบที่กล่าวมาแล้วข้างต้นนั้น
จะผันผวนตามราคาน้ำมันดิบในตลาดโลก

แนวทางการแก้ไข บริษัทฯ จะบริหารความเสี่ยงจากการขาดแคลนวัตถุดิบ
โดยทำการสั่งซื้อวัตถุดิบในปริมาณที่เหมาะสมไว้ให้เพียงพอต่อการผลิต และทำการ Stock
วัตถุดิบหลักไว้บางส่วน เพื่อป้องกันการขาดแคลนวัตถุดิบ และบริษัทฯ
จะบริหารความเสี่ยงจากความผันผวนของราคาวัตถุดิบ โดยบริษัทฯ
จะทำการสั่งซื้อราคาวัตถุดิบล่วงหน้าไว้เป็นบางส่วน เฉพาะในส่วนของเม็ดพลาสติก ซึ่งบริษัทฯ
จะทำการสั่งซื้อจากภายในประเทศและเป็นบริษัทฯ ที่เป็นคู่ค้ากันมานาน
เพื่อให้มีต้นทุนการผลิตที่ต่ำสุด นอกจากนี้ บริษัทฯ
ยังสามารถแบ่งเบาภาระความผันผวนของราคาวัตถุดิบได้

2.2 ความเสี่ยงด้านอัตราแลกเปลี่ยน

เนื่องจากวัตถุดิบหลักบางส่วน ที่เป็นส่วนประกอบในการผลิตบรรจุภัณฑ์พลาสติกประเภทอ่อนตัว
(Flexible Packaging) ได้แก่ แผ่นฟิล์มพลาสติก ซึ่งทำการสั่งซื้อจากประเทศอินโดนีเซีย
ประเทศเกาหลี ประเทศสิงคโปร์ และเม็ดพลาสติกชนิดต่าง ๆ
บางส่วนต้องทำการสั่งซื้อจากต่างประเทศ ทำให้มีความเสี่ยงในด้านอัตราแลกเปลี่ยน

แนวทางการแก้ไข ปัจจุบัน บริษัทฯ สามารถจัดหาวัตถุดิบส่วนใหญ่ได้ภายในประเทศเป็นหลัก
โดยหากจำเป็นต้องทำการสั่งซื้อ บริษัทฯ จะดำเนินการจองอัตราแลกเปลี่ยนล่วงหน้าไว้ทุกครั้ง
เพื่อลดความเสี่ยงจากอัตราแลกเปลี่ยน
และหากราคาวัตถุดิบภายในประเทศต่ำกว่าการสั่งซื้อจากต่างประเทศ บริษัทฯ
ก็จะดำเนินการสั่งซื้อภายในประเทศ ซึ่งสามารถบริหารต้นทุนการผลิตเพื่อไม่ให้เกิดความผันผวนได้

2.3 ความเสี่ยงด้านผลิตภัณฑ์

ผลิตภัณฑ์ที่บริษัทฯ ผลิตและจำหน่าย ได้แก่ บรรจุภัณฑ์พลาสติกประเภทอ่อนตัว (Flexible
Packaging) และขวดพีอีที (PET : Polyethylene Terephthalate Bottle)
ส่วนใหญ่เป็นบรรจุภัณฑ์สำหรับการบรรจุอาหาร
ซึ่งในกระบวนการผลิตจะต้องคำนึงถึงความสะอาดเป็นอย่างมาก
และบรรจุภัณฑ์ต้องไม่ทำปฏิกิริยากับสินค้าที่บรรจุอยู่ภายใน
และจะต้องคำนึงถึงความปลอดภัยต่อผู้บริโภค

แนวทางการแก้ไข บริษัทฯ ได้รับ ISO 9001:2000 ในปี 2551 และ GMP HACCP ในปี พ.ศ.
2552 ซึ่งผ่านการตรวจสอบและรับรอง (Certified Body) จากหน่วยงาน URS (United
Registrar of Systems Limited) และรับรองผลโดย UKAS (United Kingdom
Accreditation Service)
เป็นการรับรองตามมาตรฐานสากลที่องค์กรธุรกิจทั่วโลกให้ความสำคัญ
เพื่อแสดงให้เห็นถึงความเป็นเลิศทางด้านคุณภาพ
และความมีประสิทธิภาพของการดำเนินงานภายในองค์กร โดยบริษัทฯ
ได้มีการจัดวางระบบบริหารงานที่มีคุณภาพ ซึ่งจะเน้นบทบาทของผู้บริหารระดับสูง
ที่จะต้องให้ความสำคัญกับความต้องการ ความคาดหวังของลูกค้า และผู้ที่เกี่ยวข้องทุกส่วน
เพื่อเป็นการประกันคุณภาพ ส่งผลให้เกิดความเชื่อมั่นในกระบวนการต่างๆ ได้รับการควบคุม
ซึ่งสามารถตรวจสอบได้โดยผ่านเอกสารที่ระบุขั้นตอน และวิธีการทำงาน
เพื่อให้มั่นใจได้ว่าบุคลากรของบริษัทฯ รู้หน้าที่ความรับผิดชอบและขั้นตอนต่างๆ ในการปฏิบัติงาน
โดยมีการฝึกอบรมบุคลากรของบริษัทฯ ให้ความรู้และทักษะในการปฏิบัติงาน มีการจดบันทึกข้อมูล
รวมทั้งมีการตรวจสอบการปฏิบัติงานว่าเป็นไปตามที่ระบุไว้ในเอกสารหรือไม่
และมีการแก้ไขข้อผิดพลาดรวมทั้งมีแนวทางในการป้องกันข้อผิดพลาดเดิม
ซึ่งประโยชน์ที่ได้รับภายในองค์กร  ทำให้มีกระบวนการทำงานที่เป็นระบบยิ่งขึ้น
ส่งผลให้คุณภาพสินค้าดีขึ้น ทั้งยังสามารถช่วยลดค่าใช้จ่ายที่เกิดจากของเสียได้อย่างเป็นรูปธรรม
ทำให้เกิดประสิทธิภาพและประสิทธิผลในการทำงานดีขึ้น มีระบบเอกสารที่ดีขึ้น ซึ่งสิ่งต่าง ๆ เหล่านี้
ส่งผลให้ลูกค้าเกิดความมั่นใจในผลิตภัณฑ์ของบริษัท
ลูกค้าเกิดความพึงพอใจสามารถสร้างความสัมพันธ์อันดีกับลูกค้าได้มากยิ่งขึ้น
และสามารถเพิ่มศักยภาพในการแข่งขันได้ในระยะยาว

สืบเนื่องจากผลิตภัณฑ์ของทางบริษัทฯ เป็นผลิตภัณฑ์ที่มีความเกี่ยวข้องกับอาหารเป็นส่วนใหญ่
ทางบริษัทฯ จึงเล็งเห็นความสำคัญของการควบคุมการผลิตที่เป็นมาตรฐานสากลและมีความปลอดภัย
จึงได้เริ่มดำเนินการตามมาตรฐานของ GMP (Good Manufacturing Practice)
ซึ่งเป็นหลักเกณฑ์วิธีการที่ดีสำหรับการผลิต
เป็นการจัดการสภาวะแวดล้อมขั้นพื้นฐานของกระบวนการผลิต เช่น การควบคุมสุขลักษณะส่วนบุคคล
การควบคุมแมลงและสัตว์นำโรค การออกแบบโครงสร้างอาคารผลิต
รวมถึงเครื่องจักรอุปกรณ์ที่ใช้ในการผลิต เป็นต้น ซึ่งเน้นการป้องกันมากกว่าการแก้ไข
ทั้งยังเป็นระบบการจัดการความปลอดภัยของอาหารขั้นพื้นฐาน (Food Safety Management
System) โดยในปี พ.ศ. 2552 บริษัทฯ ได้การับรองระบบตามหลักเกณฑ์ของ GMP
เพื่อให้ลูกค้าของทางบริษัทฯ ยอมรับและเกิดความเชื่อมั่นในบรรจุภัณฑ์ของทางบริษัทฯ ต่อไป

2.4 ความเสี่ยงจากปัจจัยภายนอก

เนื่องจากบริษัทฯ มีกลุ่มลูกค้าหลักที่เรียกได้ว่าเป็นคู่ค้าของบริษัทฯที่สำคัญ คือ
ผู้ประกอบอุตสาหกรรมซึ่งสั่งซื้อสินค้าจากบริษัทฯ ไปเพื่อผลิตต่อหรือบรรจุสินค้าเพื่อจำหน่ายต่อ ดังนั้น
หากคู่ค้าของบริษัทฯ เกิดประสบปัญหาก็จะมีผลกระทบกับการดำเนินงานของบริษัทในอนาคตด้วย

แนวทางการแก้ไข บริษัทฯ ได้มีการกระจายความเสี่ยง
โดยการจัดหมวดหมู่ของลูกค้าเพื่อแยกแยะเลือกเฟ้นลูกค้าคุณภาพที่ต้องสร้างและรักษาไว้
โดยให้ความสำคัญอย่างใกล้ชิด ดูแลให้บริการเป็นพิเศษ บริษัทฯ
จะเน้นกลุ่มลูกค้าปานกลางที่มีแนวโน้มการขยายตัวสูง
โดยการพยายามไม่จำหน่ายสินค้าให้แก่กิจการเดียวมากเกินควร
เพื่อที่ทางบริษัทฯและลูกค้าจะได้เป็นพันธมิตรทางการค้าต่อไป นอกจากนี้บริษัทฯ
ยังกระจายความเสี่ยงโดยการขายสินค้าให้อุตสาหกรรมที่ไม่ใช่ผลิตภัณฑ์ด้านอาหาร
เพื่อขยายฐานลูกค้าให้มากขึ้นจากปัจจุบัน และมีการเลือกสรรลูกค้าที่มีฐานะการเงินที่ดี
มีประวัติการดำเนินธุรกิจที่ดี โดยจะเน้นถึงสภาพความมั่นคงทางการเงิน
และความสามารถในการชำระหนี้ของลูกค้าโดยกระจายธุรกิจไปยังลูกค้าที่มีคุณภาพสูง
เพื่อลดความเสี่ยงในด้านลูกหนี้ด้อยคุณภาพอีกด้วย โดย ณ. 31 ธันวาคม 2552 กลุ่มลูกค้ารายใหญ่
10 รายแรกของบริษัทฯ ดังนี้

  ---------------------------------------------- ------------------------
  รายชื่อบริษัท                                      % จากยอดขายสุทธิ

  1. บริษัท ผลิตภัณฑ์อาหารศรีสยาม จำกัด                 15.37

  2. บริษัท ล่ำสูง (ประเทศไทย) จำกัด (มหาชน)          14.98

  3. บริษัท กรุงเทพน้ำทิพย์ จำกัด                       14.59

  4. บริษัท สยามเดลี่ฟู้ดส์ จำกัด                        5.91

  6. บริษัท ทีทีซี น้ำดื่มสยาม จำกัด                      4.88

  5. บริษัท สยามราชบุรี อุตสาหกรรม จำกัด               4.74

  7. บริษัท ผลิตภัณฑ์อาหารกิมเฮง จำกัด                  3.89

  8. บริษัท กรีนฟิลด์ โพรดักชั่น จำกัด                    3.81

  9. บริษัท บลูสกาย วอเตอร์ จำกัด                     2.94

  10. บริษัท สยาม ซอฟท์ ดริ้ง จำกัด                    2.89
  ---------------------------------------------- ------------------------

2.5 ความเสี่ยงจากภาวการณ์แข่งขัน

เนื่องจากแนวโน้มของพฤติกรรมของผู้บริโภคนั้นมีการเปลี่ยนแปลงอยู่ตลอดเวลา
ประกอบกับสภาวะเศรษฐกิจมีการหดตัว จึงทำให้บริษัทฯ
ก็ยังคงมีคู่แข่งขันที่อยู่ในตลาดของบรรจุภัณฑ์พลาสติกประเภทอ่อนตัว (Flexible Packaging)
และขวดพีอีที (PET : Polyethylene Terephthalate Bottle) อีกมาก
เป็นสาเหตุให้เกิดการแข่งขันในธุรกิจเพิ่มสูงขึ้น ซึ่งจะมีผลกระทบต่อรายได้ของบริษัทฯ

แนวทางการแก้ไข ถึงแม้บริษัทฯ จะยังคงมีคู่แข่งอยู่ในตลาดบรรจุภัณฑ์อยู่มาก บริษัทฯ
ก็ยังคงมีลูกค้าหลัก ๆ หลายราย ซึ่งถือเป็นคู่ค้าที่สั่งซื้อสินค้ากันอย่างต่อเนื่องมานาน
และส่วนใหญ่เป็นธุรกิจทางด้านอาหาร ซึ่งต้องการบรรจุภัณฑ์ที่ได้มาตรฐาน ตรงตามการสั่งซื้อ
มีความสะอาดและความปลอดภัย เป็นประการหลัก ซึ่งถือได้ว่าเป็นฐานลูกค้าสำคัญของบริษัทฯ
ทางบริษัทฯ มีแนวทางการแก้ไขภาวการณ์แข่งขัน โดยการเพิ่มคุณภาพของการผลิตบรรจุภัณฑ์ให้สูงขึ้น
ควบคุมต้นทุนการผลิตให้เหมาะสม เพื่อเพิ่มศักยภาพในการแข่งขัน ประกอบกับบริษัทฯ
ให้ความเชื่อมั่นกับลูกค้า โดยบริษัทฯ ได้รับ ISO 9001:2000 ในปี พ.ศ. 2551
ซึ่งเป็นการรับรองตามมาตรฐานสากลที่องค์กรธุรกิจทั่วโลกให้ความสำคัญ
เพื่อแสดงถึงความเป็นเลิศทางด้านคุณภาพ และความมีประสิทธิภาพของการดำเนินงานภายในองค์กร
ซึ่งผ่านการตรวจสอบและรับรอง (Certified Body) จากหน่วยงาน URS (United
Registrar of systems Limited) และรับรองผลโดย UKAS (United Kingdom
Accreditation Service)
เป็นการการันตีให้ลูกค้าเกิดการยอมรับและความเชื่อมั่นในผลงานที่ได้ผลิตออกมา

2.6 ความเสี่ยงจากการไม่ปฎิบัติตามสัญญา

เนื่องจากตามมาตรฐานการบัญชีฉบับที่ 48
เรื่องการแสดงรายการและการเปิดเผยข้อมูลสำหรับเครื่องมือทางการเงิน
ซึ่งใช้เป็นแนวทางในการเปิดเผยข้อมูลเกี่ยวกับเครื่องมือทางการเงินทั้งในงบดุลและนอกงบดุล

แนวทางการแก้ไข บริษัทฯ มีความเสี่ยงจากการไม่ปฏิบัติตามสัญญา
ซึ่งเกิดจากการที่คู่สัญญาไม่ปฏิบัติตามข้อกำหนดในสัญญา ซึ่งก่อให้เกิดความเสียหายแก่บริษัท
ความเสี่ยงเกี่ยวกับการกระจุกตัวของสินเชื่อ ซึ่งเกิดจากลูกหนี้การค้ามีไม่มาก
เนื่องจากบริษัทมีลูกหนี้เป็นจำนวนมากอยู่ในอุตสาหกรรมที่แตกต่างกัน และอยู่ในภูมิภาคต่าง ๆ
สำหรับสินทรัพย์ทางการเงินที่แสดงในงบดุล
ราคาตามบัญชีของสินทรัพย์หลังจากหักค่าเผื่อหนี้สงสัยจะสูญถือเป็นมูลค่าสูงสุดของความเสี่ยงที่เกิดจากการไม่ปฏิบัติตามสัญญา